  Майя Бывальцева Шор дауръёсысь лулчеберетъя но историяя «ДондыДор» парк усьтозы Удмуртиын 2018-тӥ арын. «Вконтакте» мерлыко вотэсын со сярысь ивортэ Глаз ёросысь Лулчеберетъя но туризмъя центрлэн группаез. «Кык ар ӵоже вашкала финн-угор карлэсь — выжыосмылэсь улон интызылэсь люкетсэ лэсьтоно луоз. Донды князьлэн юртаз шор дауръёсы Ватка но Кам котырын улӥсьёслы тупась аспӧртэм ӧрез возьматыны тыршозы. Угось ӵапак со быдэс финн-угор дуннелы кутскон сётӥз», — верамын ивортонын. Ӵектосэз кылдытӥсьёслэн чакламзыя, лулчеберетъя но историяя сыӵе парк Удмуртиысь гинэ ӧвӧл, Прибалтикаысь но Балкан котырысь туристъёсты но кыскоз. «ДондыДор» ӵектос «Культурная мозаика: партнерская сеть» Росси конкурсын вормиз. Сое ортчытӥзы Елена но Геннадий Тимченкоослэн ӟечлэсьтон фондзы. Вожвылъяськонэ 40 куриськон вуиз, эскерисьёс 20 устозэ ужъёсты бырйизы. Приволжск федерал округен ӵектэм ужъёс пӧлысь куатез гинэ быръемын вал, со пӧлын — Глаз ёросысь Лулчеберетъя но туризмъя центрен кылдытэм «ДондыДор» парк. ВАТСАН Дондыкар — федерал инлыкен археологи синпелет, лулчеберетъя кылёсбурлэн объектэз луэ, археологияя Чупчи лулчеберетэ пыре. Интыяськемын Удмуртиысь Глаз ёросын, Чупчи шурлэн бурпал вайшурезлэн вылӥяз, Глазкарлэсь 14 иськемлы уйпалаз но Дондыкар гуртлэсь 1 иськемын. Быдӟалаез 22 сюрс квадрат метр. Карын перм выжыысь калыкъёс улӥзы, дыр. Усьтэмын но нырысьсэ эскеремын 19-тӥ даур пумын. Азьланяз археологи инты эскериськиз 1926–1939 аръёсы. Улӥ сиосыз 9-тӥ даурлы тупало. Улӥз 9–13 дауръёсы. Гудуӥськон дыръя шараямын 19 юртъёслэн бервылъёссы, мастерскойёс, лапасъёс, учогъёс но мукетыз. Вань карлэн кылдэмез сярысь дауркыл. Куке, но Солдырь гурезь вылэ улыны лыктӥзы Донды батыр но Идна, Гурья, Весья но Зуй пиосыз. Соос будӥзы но кышнояськизы, соку батыръёслы ӵошен улыны ёркыт луиз. Донды пичиосыныз пиосыныз выль интыосы потӥз, нош Идна Солдырь гурезе кылиз. Кужмо батыръёс вырйылэз гурезь ӝужда кыскыны быгато вал вал, нош керетыкузы коръёсын но чугун гираосын лэзяськылӥзы. Тегъёс: Лулчеберет Туризм Удмуртия Глазкар удмуртъёс Удмуртиысьтуризм  